Dunaszekcső község képviselőtestülete
8/1993.

Jegyzőkönyv
Készült a Dunaszekcső Községi Önkormányzat képviselőtestülete 1993. szeptember 8-án megtartott üléséről.

Jelen vannak:  Dr. Schmidt József,

Draskovits Pál, 

Dr. Pálos Ferenc,

Dr. Wilhelm József,

Guzsván Lajosné,

Hetényi Ádámné,

Dr. Márton Lázár,

Sándor József,

Szödényi István helyi képviselők,

Hegedűs György jegyző 

Dr. Schmidt József polgármester üdvözli a megjelenteket a nyári szünet elmúltával.

Megállapítja, hogy az ülés határozatképes, hiszen a képviselők teljes létszámban jelen vannak. Ezután az ülést megnyitja, majd javaslatot tesz a napirendi pontokra, melyek megegyeznek a meghívóban szereplőkkel.

A testület tagjai a javaslatot vita nélkül elfogadták, és az alábbi napirendi pontokat tárgyalták meg:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) A község csatornázásának új szempontok szerinti újra tárgyalása

Előadó: Dr. Schmidt József polgármester

3.) Egyebek

NAPIRENDEK TÁRGYALÁSA

1.)napirendi pont: A polgármester elmondja, hogy az elmúlt ülésen hozott – pénzügyi támogatást nyújtó határozatok – végrehajtása megtörtént, a jogosultak az átmeneti segélyt, a lakásbővítési támogatást, a vissza nem térítendő támogatást megkapták.

Sor kerül a vízberuházásunk II. ütemének megvalósítására, amely az ammónia kivonása törésponti klórozással.

A glóbusz megépítésére jövőre kerülhet sor, ha a plusz pénzforrást előteremtjük.

A fluor-mentesítésre nem kerülhet sor egyelőre, mert az eljárás 10%-os vízveszteséggel jár. A vízmennyiség nem enged meg ilyen arányú veszteséget sem, hiszen a kutak termelése így is teljes egészében kihasznált.

Az üzemeltetéshez szükséges további engedélyt a vízmű megkérte az ÁNTSZ-től.

A református egyház a megszavazott felújítási támogatást felvette.

A szúnyogírtást a CORAX elvégezte, egy repülőgépes és kettő ún. melegködös irtást végeztek.
Schmidt József asztalos megkezdte az oktatást a bérbeadott épületben.

A RÉV ház még nincs eladva, mert a révészek elhelyezését nem sikerült megoldani. A kiszemelt ház örökösei írásbeli kérésünkre sem adtak árajánlatot.

A Népjóléti Bizottság 25.000 forintot szavazott meg az iskola részére, melyből rászorultsági alapon juttattak a szülőknek.

Szödényi István: A korábbi években az elsősök ingyenesen kapták a könyveket.

Dr. Schmidt József: Ez most is így van, a népjóléti bizottság által adott támogatás ezen felül van.

Hetényi Ádámné: Az állam is hozzájárult a rászoruló családok támogatásához, mert az iskola közel nyolcvanezer forint értékű könyvet kapott, melyet kölcsönözni lehet. Megkímélt állapotban az év végén visszaveszi az iskola. Ha ez a könyv állapota miatt nem lehetséges, a szülőnek ki kell fizetni az árát.

A testület tagjainak egyöntetű vélemény, hogy a szúnyogírtás nem volt hatékony, ezt a munkát végző kft. tudomására kellene hozni.

Dr. Wilhelm József és Sándor József véleménye: A RÉV ház ügye sürget, ezért a hivatal dolgozói személyesen fölkereshetnék a révészek elhelyezésére szolgáló épület tulajdonosait.

Dr. Schmidt József: Nem lenne értelme, hiszen az írásbeli kérelemre sem válaszoltak. Ugyanakkor költséges lenne Csanytelekre (Csongrád megye) elutazni egy bizonytalan kimenetelű beszélgetésre.

A napirendi ponthoz több hozzászólás nem volt, a testület 9 szavazattal 0 ellenében az alábbi határozatot hozta:

32/1993. (IX.8./ Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt fontosabb eseményekről szóló tájékoztatót tudomásul veszi.

2.) napirendi pont: A polgármester elmondja, hogy a csatornázás tervéről ismét beszélni kell, mert a múltkori ülés óta jelentős változások álltak be a tervezés érintő pénzügyi feltételekben.

Mint ismeretes, az első megbeszélésen a MAKROBER Kft. képviselője azt mondta, hogy ebben az évben 400 e Ft-ot kellene kifizetnünk az elvi vízjogi engedélyhez szükséges tervrész elkészítéséért. A tervezést nem indokolt megversenyeztetni, mert a tervezők díjaiban nincs jelentős eltérés.

Közben jelentkezett a pécsi Mérnöki Iroda is, és tett szerződéses ajánlatot. A MAKROBER Kft. által javasolt tervezőhöz képest jelentősebb árkülönbözettel- és fizetési feltételekkel a határidőket illetően. A különbség 1,7 millió forint, ennyivel kerülne kevesebbe a terv.

A másik új fejlemény, hogy megjelent az 1994. évi alkalmi költségvetés tervezete, amely a céltámogatások körét jelentősen leszűkíti, nem szerepel benne a csatornaépítés támogatása, az 1994. évet illetően. Igaz, hogy mi csak 1995. évi indítással számoltunk, de ki gondolhatja azt komolyan, hogy ha nem lesz pénz rá 1994-ben, lesz rá állami fedezet egy évvel később?

A környezetvédelmi alapból is bizonytalan a támogatás, mert a község nem szerepel a környezetvédelmi szempontból hátrányos helyzetűek között. Tehát nem lesz 80%-os a támogatásunk, enélkül pedig – 20%-nál több saját erő nélkül – nem gondolhatunk a beruházásra.

Összegezve: Az idén 220 ezer forintot, jövőre egymillió hatszázezer forintot kellene költenünk tervezésre, és emellett bizonytalan lenne a kivitelezés.

Hetényi Ádámné kérdése: Az elkészült terv később is használható lesz-e?
Dr. Schmidt József: Ha a technológiában olyan változás áll be, melyet nem vesz a terv figyelembe, korszerűségi felülvizsgálatát el kell végezni. Egyébként a fő részei használhatók lesznek.

Draskovits Pál: Ilyen sok pénzt nem előlegezhetünk meg bizonytalan kivitelezésre.

Guzsván Lajosné: Meg sem próbálkoztunk volna a csatornázás gondolatával, ha azt Dr. Wilhelm József azon az ülésen nem említi és javasolja.

A báriakkal meg kellene beszélni, hogy halasszuk el egy évvel. Akkor talán világosabb lesz a kép a pénzügyi alapokat illetően is.

Sándor József: A terv megrendelése előtt meg kellett volna ismerni a lakosság véleményét.

Dr. Schmidt József: Illúzió azt gondolni, hogy egy tárgyilagos ismertetés, melyben közöljük, ötvenezer forintba fog kerülni házanként a csatornázás, kedvező reakciót váltott volna ki. Rövidtávon egyénenként a lakosság nem fogadta volna kedvezően.

Gondoljunk bele: ha az országban az összes település, akinek még nincs folyamatban csatornája vagy nem kapott rá céltámogatást, most adja beadja az igényét. Lesz az országnak 1995-től annyi pénze, hogy fedezni tudja a települések csatornázási költségeinek 80%-át?!

A képviselők többségének véleménye: A pénzügyi forrás előteremtéséről akkor is lesz idő tárgyalni, ha a terv már elkészült. (akár ingatlan eladásról is lehet szó.)

Dr. Schmidt József: Az biztos, hogy csak ingatlan eladásával lehet a pénzt előteremteni, szóba jöhet a napközi épülete, a volt pártház és a jegyzői szolgálati lakás.

A szavazás előtt Dr. Pálos Ferenc helyi képviselő eltávozott az ülésről. 

A napirendhez nem volt a testület 7 szavazattal 1 ellenében az alábbi határozatot hozta:
33/1993. /IX.8./ Kt. számú határozat 

a 27/1993. /VI.30./ Kt. számú határozat megerősítéséről

A képviselőtestület a vázolt új feltételek közepette is megvalósíthatónak tartja a csatornahálózat kiépítését a községben.

A kiviteli terveket meg kell rendelni a Pécsi Mérnöki Irodánál.

Határidő: 1993. szeptember 15.

Felelős: Dr. Schmidt József polgármester

A képviselőtestület e témához kapcsolódva 6 szavazattal 2 ellenszavazattal a következő határozatot hozta: 

34/1993. /IX.8./ Kt. számú határozat
a Rév ház értékesítésének meggyorsítására

A képviselőtestület felhatalmazza a polgármestert, hogy a révészek minél előbbi elhelyezése érdekében vegye föl a kapcsolatot a Rév u. 10. számú ház tulajdonosaival, és – végső esetben – ajánlja meg az általuk kért vételárat.

Határidő: 1993. szeptember 30.

Felelős: Dr. Schmidt József polgármester

3.) napirendi pont: a jegyző ismerteti a köztársasági megbízott 117-7/93. szám alatt tett törvényességi észrevételét, melyben a „szociális rendeletünk” 1. §-át kifogásolja. Nevezetesen: a §-ban a rendelet nagykorú személyeket támogat átmeneti segéllyel. A szociális törvényben ez a szó, hogy „nagykorú”, nem szerepel, ezért a szóhasználatunk szűkíti a jogosultak körét, így az törvénysértő.
A törvényességi észrevétel meglapozott, javasolja ennek megfelelően a rendeletet módosítani.

A testület egyetértve a köztársasági megbízotti törvényességi észrevétellel 8 szavazattal 0 ellenében a következő önkormányzati rendeletet alkotta:

A Dunaszekcső Községi Önkormányzat képviselőtestülete

6/1993. /IX.16./ számú önkormányzati rendelete

az egyes szociális ellátási formák szabályozásáról szóló 

4/1993. /V.15./ rendelet módosításáról

A polgármester elmondja, hogy az Új Dunántúli Naplóban megjelent „Kocsmáros-harc” Dunaszekcsőn c. cikk után Hetényi Ádám iskolaigazgató vizsgálatot kért maga ellen, és a vizsgálat idejére felfüggesztését kérte. Később – belátva, hogy ezt első felindulásból tette – ezt a beadványát visszavonta.

Az ügy annyi említést érdemel, hogy a cikk írója több tárgyi tévedést követett el. Ezeket a tévedéseket pontokba szedve megírta az újság főszerkesztőjének.

(A levél a jegyzőkönyv melléklete.)

Dr. Schmidt József ismerteti  Lajos Zsolt és Helmli Gyula pécsi és Németh István dunaszekcsői lakosok kérését, mely szerint a tulajdonukban lévő ingatlanok melletti- illetve előtti területet meg szeretnék vásárolni. Lajos Zsolt és Helmli Gyula kijelentette, hogy az ingatlan megosztásával járó költségeket vállalják. A területeket évek óta ők tartják rendben, azokat szolgalom nem terheli, senki más érdekét nem sérti a vásárlás.
Javasolja az első esetben vételárként 20 Ft/m2-t, az utóbbi kettő esetben a 40 Ft/m2-t.

Németh István által megvásárolandó terület önálló ingatlan.

A testület tagjai a javaslattal egyetértettek, és 7 szavazattal 0 ellenében az alábbi határozatot hozták:

(A szavazás előtt Szödényi István helyi képviselő eltávozott az ülésről.)

35/1993. /IX.8./. Kt. számú határozat
ingatlanok eladásáról

1. A képviselőtestület a dunaszekcsői 3555/2 hrsz-ú ingatlant eladásra kijelöli. A földrészlet árát 20 Ft/m2-ben állapítja meg.

2. A képviselőtestület a dunaszekcsői 3778 hrsz. alatt nyilvántartott 154 m2 nagyságú földrészletet eladásra kijelöli. Az ingatlan árát 40 Ft/m2-ben állapítja meg.

3. A képviselőtestület a dunaszekcsői 361 hrsz. alatt nyilvántartott 120 m2 területű ingatlant eladásra kijelöli. Az ingatlan eladási árát 40 Ft/m2-ben állapítja meg.

Az adásvételi szerződések elkészítéséről gondoskodni kell.

Határidő: 1993. szeptember 30.

Felelős: Dr. Schmidt József polgármester

A polgármester ismerteti a „Kutyavédők baráti köre” kérelmét, melyben kutyák idomítására alkalmas terület bérleti jogát kérik a díj megállapításával együtt.

A területet már kiválasztották, a Baross utca és a Duna közötti – jelenleg elhanyagolt – részt alkalmasnak találták. Vállalják a terület rendben tartását is.

A képviselők többségének az a véleménye, hogy bérbe kell adni a területet, azonban a szerződést határozott időre – legfeljebb 1994. június 30-ig – kössük meg. Ezalatt tisztázódik a tevékenység jellege és az ott lakók reagálását is megismerjük.
Vita után a testület 6 szavazattal 1 ellenében az alábbi határozatot hozta:

36/1993. /IX.8./ Kt. számú határozat
ingatlanrész bérbeadásáról

A képviselőtestület a Baross utca keleti oldalán lévő területből 1650 m2-t bérbe ad „kutyaidomítás” céljára.

A terület bérleti díját – névleges összegben – 100 Ft/hó-ban állapítja meg. 

A bérleti szerződés elkészítéséről gondoskodni kell.
Határidő: 1993. szeptember 30.

Felelős: Dr. Schmidt József polgármester

A polgármester ismerteti Kalányos Istvánné, Hegedűs Ferencné és Ferenczi József fellebbezését, melyet a Népjóléti Bizottság – segélykérelmüket elutasító határozata ellen adtak be.
A testület külön-külön tárgyalta mindhárom kérelmet.

Kalányos Istvánné esetében a jövedelem meghaladja a rendeletben meghatározott értékhatárt. Ezen kívül a közmű díjhátraléka önhibájából keletkezetett. Ebben az évben már részesült segélyben. Hegedűs Ferencné is kapott segélyt már ebben az évben. Az ős esetében is meghaladja a jövedelem a rendelet 2. §-ában foglalt értékhatárt. Lakásvásárlását a testület százezer forinttal támogatta.

Ferenczi József önhibájából került nehéz helyzetbe, munkaviszonyát fegyelmivel szüntették meg. Méltányolva a helyzetét javaslat hangzott el, mely szerint a munkanélküli járadékának folyósításáig a hét munkanapjain térítés nélkül ebédet kapjon.

A jegyző ez utóbbihoz elmondja, hogy Ferenczi József nem tartózkodik itthon, élettársával Bátaszék Kövesd-Pusztára költözött.

A testület vita nélkül az alábbi határozatot hozta 7 szavazattal 0 ellenében.

37/1993. /IX.8./ Kt. számú határozat
fellebbezés elbírálásáról

1. A képviselőtestület Kalányos Istvánné Dunaszekcső, Móricz Zs. u. 41. szám alatti lakos fellebbezését elutasítja, a Népjóléti Bizottság határozatát helybenhagyja.

2. A képviselőtestület Hegedűs Ferencné Dunaszekcső, Zrínyi u. 9. szám alatti lakos fellebbezését elutasítja, a Népjóléti Bizottság határozatát helybenhagyja.

3. A képviselőtestület Ferenczi József Dunaszekcső, Jókai u. 7. szám alatti lakos fellebbezését elutasítja, a Népjóléti Bizottság határozatát helybenhagyja.
Ugyanakkor felajánlja részére, hogy munkanélküli járadéka folyósításáig munkanapokon térítés nélkül ebédet igényelhet az önkormányzat konyháján. 

Az alakszerű határozatok elkészítéséről a hivatal gondoskodjon.

Határidő: azonnal

Felelős: Dr. Schmidt József polgármester

A polgármester ismerteti Lábas Zoltán kérelmét, melyben kamatmentes kölcsönt kér lakóháza tetőszerkezetének felépítéséhez. Feleségével együtt már kimerítették a munkanélküli járadékot, szeptembertől jövedelempótló támogatást kapnak. Ebből az összegből nem tudják a tetőt fölépíteni.

A képviselők egyöntetű véleménye, hogy a kamatmentes (vagy bármely más) kölcsön folyósítását kezdettől fogva nem vállalhatták föl. Ezt a fajta „pénzintézeti tevékenységet” nem teszi lehetővé az önkormányzat pénzügyi helyzete, hiszen egy kérelem teljesítése után számtalan jogos igény jelentkezne.

Nehéz a kérelmező helyzete, azonban mégis más forrás után kell néznie.

Dr. Schmidt József felolvassa Bölcskei Csaba és Budi Györgyné Thököly utcai lakosok kérelmét melynek tartalma ugyanaz: A házuk tetőszerkezete a löszfalat tartó támfalra lett építve. A házuk fölötti közterületről lefolyó víz befolyt a támfal mögé, áztatva azt, rokkanását idézve elő. Bölcskeinél ezen kívül kiboltozatlan pince is nyílik a löszfalba, ez a pince beomlott. Kérésük: Legalább építőanyagot biztosítson az önkormányzat a hibák kijavításához. 

A testület ismerve és elismerve a két ház lakóinak gondjait 7 szavazattal 0 ellenében az alábbi határozatot hozta:

38/1993. /IX.8./ Kt. számú határozat
kárelhárítás támogatására

a képviselőtestület Bölcskei Csaba és Budi Györgyné Dunaszekcső, Thököly utcai lakosok lakásának helyreállításához építőanyagot biztosít, valamint kifizeti a pince tömedékeléséhez szükséges anyag szállításának fuvardíját.

A szükséges anyagmennyiség felméréséről a hivatal godoskodjon.

Határidő: 1993. szeptember 20.

Felelős: Dr. Schmidt József polgármester

A jegyző ismerteti Horváth Zoltán és felesége kérelmét, melyben mint első önálló lakást vásárló fiatal házaspár vissza nem térítendő támogatást kérnek. Eddig Pécsett laktak, most szeretnének a községben letelepedni. A lakást már megvásárolták.

A kérelmezők a rendelet előírásainak megfelelnek.

A képviselők vita nélkül 7 szavazattal 0 ellenében a következő határozatot hozták:

39/1993. /IX.8./ Kt. számú határozat
vissza nem térítendő támogatás odaítéléséről

A képviselőtestület a 7/1991. számú önkormányzati rendelet 2. §-a alapján Horváth Zoltán és felesége részére százezer forint vissza nem térítendő támogatást nyújt a Dunaszekcső, Rákóczi u. 40. szám alatti lakóház megvásárlásához.

A támogatás kiutalásáról a hivatal gondoskodjon.

Határidő: az adásvételi szerződés és a volt pécsi lakás tulajdoni lapjának másolata bemutatását követően – azonnal

Felelős: Dr. Schmidt József polgármester

Napirenden kívül Guzsván Lajosné kérdése: Mi fog történni a már az újságokban is a község „hírnevét öregbítő” Sallai Józseffel és Vincze Józseffel, akik rendszeresen hétvégi házakba törnek be?

Mint iskolai osztályfőnöknek, eredménytelenek a családlátogatásai Újvári Melinda és Varga Zsuzsanna esetében. Az új tanévben még nem voltak iskolában. Mit tehetünk velük szemben?

Hegedűs György: Sallai József a legutóbbi tettének elkövetésekor már betöltötte a 14. életévét. Így vele szemben már a fiatalkorúak bírósága fog eljárni. Vincze József novemberben lesz 14 éves, ezért vele szemben gyámhatósági intézkedést kell alkalmazni. A márciusi betöréssorozat után a védő-óvó intézkedésként alkalmazott figyelmeztetés azt is tartalmazta, hogy a következő eset után szinte automatikusan következik az intézeti nevelésbe vétel. Ezt akkor a gyermek és a szülei is tudomásul vették, elfogadták. A rendőrségi szakasz után, amit megérkeznek a vonatkozó iratok ez fog következni.

A két állandó hiányzó esetében szabálysértési feljelentést kell tenni a szülők ellen. A szabálysértési bírság oly mértékben emelkedett, hogy alkalmazása talán visszatartó lesz a további igazolatlan mulasztásokkal szemben.

Több tárgy nem volt, a polgármester az ülést berekesztette.

Kmft.


Dr. Schmidt József
Hegedűs György


Polgármester
jegyző 

Dunaszekcső község Polgármesterétől
8/1993.

Meghívó

Dunaszekcső község önkormányzati képviselőtestülete 1993. szeptember 8-án (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:
1.) Lejárt határidejű határozatok, legutóbbi ülés óta történtekről tájékoztatás

Előadó: Dr. Schmidt József polgármester

2.) A község csatornázásának új szempontok szerinti újratárgyalása

Előadó: Dr. Schmidt József polgármester

3.) Egyebek

Dunaszekcső, 1993. szeptember 1.



Dr. Schmidt József 



Polgármester

16/1993.

20 pl.

KÉRVÉNY

A „KUTYAVÉDŐK BARÁTI KÖRE” kérelemmel fordul a dunaszekcsői önkormányzat vezetőségéhez, hogy részünkre a polgármester úrral közösen megtekintett parlagon lévő területből fél fodballpálya nagyságú területet bérbe adjon.

Kérjük a vezetőséget, amennyiben kérésünket elfogadja, úgy a bérlet időtartamát és díját szíveskedjenek megállapítani.


Tisztelettel:


Szabó Zoltánné Bár, Szabadság út 116.


Szingler Attila Dunaszekcső Bem u. 6.


Sztepanek Tibor


Tiringer Gábor Dunaszekcső, Gárdonyi köz 2.


Györkő János Dunaszekcső Ady E. u. 18.

Képviselő Testület!

Dunaszekcső

Alulírott kérem a T. Címet, hogy a dunaszekcsői 361 hrsz-ú 120 m2 területű, udvar művelési ágú, községi tulajdonú ingatlant szíveskedjék eladni részemre.

Dunaszekcső, 1993. augusztus 12.


Köszönettel:


Németh István


Dunaszekcső


Árpád u. 1.

KÉRELEM
Tisztelt önkormányzati hivatal!
Alulírott Helmli Gyula Pécs 7629 Keller J. 8. alatti lakos, azzal a kéréssel fordulok Önökhöz, hogy Dunaszekcsőn meglévő 3779 hrsz. ingatlanom mellett lévő 3778 hrsz. 154 m2 terüeltű gyepüt részemre megvásárlás céljából tulajdonomba átadni szíveskedjenek.

Intézkedésüket előre is köszönöm.


Tiztelettel:


Helmli Gyula


Pécs 7629 


Keller János u. 8.

Pécs, 1993. 08. 03.

Képviselő Testület

Dunaszekcső

Alulírott Lajos Zsolt azzal a kéréssel fordulok a T. Címhez, hogy a 3555/2 hrsz-ú ingatlanból kb 1000 m2 területet szíveskedjenek eladni nekem. E terület az ingatlanom alatt van, amit csak ezen keresztül tudok megközelíteni. Bokros, mezőgazdaságilag műveletlen, amit mi tartunk rendben 12 éve.

A megosztással járó költségeket vállalom.


Tisztelettel: 


Lajos Zsolt


Pécs, Jurisics 11.

Dunaszekcső, 1993. július 22.

Tisztelt Főszerkesztő Úr!
Elöljáróban elnézését kérem, hogy távollétem miatt jelen levelem megírására csak most kerülhetett sor, de az „Új Dunántúli Napló” 1993. aug. 23-diki számában megjelent „Kocsmáros-harc Dunaszekcsőn” című cikk ezt kisség megkésve is szükségesség és indokolttá teszi.

Az említett számban Pauska aláírással megjelent írás több olyan állítást tartalmaz, amelyek önkormányzatunkra és annak egyes vezető alkalmazottaira különösen sértőek.

Az alábbiakban ezeket az újságíró által tényeknek nevezett állításokat szeretném röviden sorra venni,

1.) A cikkben ugyanis „Bán és Társai Bt.” nem tanárokból áll, ugyanis csak egy tanár tagja van.

2.) A bérbeadó nem az iskolaigazgató felesége (aki valóban képviselőtestületi tag), hanem a leánya: Orbánné Hetényi Andrea szekszárdi lakos.

3.) Az önkormányzati képviselőtestületnek nem hatásköre, ezért nincs joga a cikkben felvetődő ügyben döntést hozni, így napirendjén nem is szerepelt.

A vállalkozói engedélyek kiadása, feltételeinek megállapítása és betartása kizárólagosan a jegyző államigazgatási hatáskörébe tartozik, amelyet viszont a jogszabály pontosan behatárol.

4.) Az üzletnyitás bejelentése a jogszabályoknak megfelelően történt, és a szabálytalan szeszárusítás miatti szankciók sem maradtak és maradnak el.

5.) A jegyző csak a tényeket erősítette meg, de a cikk írója ezeket „összemosta” Nédó Péter szubjektív állításaival, és így Hegedűs György jegyző által elmondottakat durván eltorzította.

Végezetül véleményem röviden összefoglalva: ha a cikk írója felkereste volna a másik érintett felet is, akkor közelebb került volna a valósághoz, de minden jel arra mutat, hogy ez nem is állt szándékában.

Így történhetett meg, hogy a cikk egyoldalú hangulatkeltésre sikeredett, amely – és ebben biztosan egyetértünk – felelős sajtónak nem lehet sem célja, sem feladata.
Tisztelt Főszerkesztő Úr!

Kérem levelem szíves tudomásulvételét, és az Ön által szükségesnek tetsző intézkedés megtételét.

Dunaszekcső, 1993. 08. 31.



Tisztelettel:



Dr. Schmidt József 


           polgármester
